GJESTEHAVNORDNINGEN I OSLOFJORDEN BÅTEIERUNION (OBU)

Gjestehavnordningen i OBU er et tilbud til båteiere i unionens medlemsforeninger om gratis gjesteplass i hverandres båthavner.

Som dokumentasjon på at et gjestende fartøy kommer fra en annen medlemsforening må fartøyet føre OBU`s medlemsvimpel. En båteier som ønsker å benytte tilbudet kan kjøpe OBU`s medlemsvimpel i sin hjemmehavn.

Alle OBU`s medlemsforeninger kan bestille medlemsvimpler fra OBU sentralt.

Et gjestende fartøy som dokumenterer hjemmehavnens medlemskap i OBU skal kunne benytte det tilbudet som er ordinært tilgjengelig i den havnen man besøker, så som strøm, vann og toaletter.

OBU`s gjestehavnordning skal gjelde for kortere opphold som gjest i en annen forening, og skal ikke overskride 2 døgn. Opphold over 2 døgn må avklares med den foreningen man gjester.

Tilbudet om gjesteplass gjelder bare dersom ledig plass kan tilbys. Det er ikke meningen at en båtforening må ha faste tilgjengelige båtplasser som gjester kan benytte.

Når en gjest kommer til en havn, bør det være tilgjengelig informasjon til den besøkende om det finnes gjesteplasser, og om hvor ledige gjesteplasser er. Dette kan være i form av oppslag, informasjon på foreningens hjemmeside e. l. Det er gjestende båt som har ansvar for avtale om gjesteplass.